་དག་ནི་ཡི་གེར་མི་འབྲི་སྟེ་ལྔ་གང་ཞེ་ན། སོ་སོར་ཐར་པ་ཐམས་ཅད་དང་། སོ་སོར་ཐར་པ་དང་ལྡན་པ་ཐམས་ཅད་དང་། འདུལ་བ་ཐམས་ཅད་དང་། འདུལ་བ་དང་ལྡན་པ་ཐམས་ཅད་དང་། གང་ཟག་སོ་སོའོ། །ཞེས་བཀའ་སྩལ་ན་དེ་དག་གིས་ཇི་ལྟར་བསྒྲུབ་པར་བགྱི། །ཉེ་བ་འཁོར་དེ་དག་གིས་གླེགས་བུ་ལ་ཡི་གེར་བྲིས་ཏེ་བཅང་བར་བྱའོ། །ཞེས་གསུངས་པ་ཡིན་ནོ། །དགེ་འདུན་གྱི་གནས་མལ་ལ་མིང་ཡི་གེར་བྲིའོ། །དེ་ཇི་ལྟར་བྲི་བར་བྱ་ཞེ་ན། འདི་ནི་ཆེ་གེ་མོའི་གཙུག་ལག་ཁང་མིང་འདི་ཞེས་བྱ་བ་ནི་སྦྱིན་པར་བྱ་བའི་ཆོས་སོ་ཞེས་སོ། །འདིར་གཞུང་ནི་བཅོམ་ལྡན་འདས་ཀྱིས་བཀའ་སྩལ་པ་མལ་ཆ་དེ་ལས་འདི་ནི་རྒྱལ་པོ་གཟུགས་ཅན་སྙིང་པོའི་སྦྱིན་པར་བྱ་བའི་ཆོས་སོ་ཞེས་ཡི་གེར་བྲི་བར་བྱའོ། །ཞེས་གསུངས་པ་ཡིན་ནོ། །གོས་དག་ལ་ཡི་གེར་བྲི་བ་ཡང་ངོ་། །རྣམ་པ་དེ་ལྟར་སྣོད་སྤྱད་ལ་སོགས་པ་གཞན་ལ་ཡང་ངོ་། །གང་ཟག་གི་ཡང་ངོ་། །ད་ནི་ཀློག་པར་བྱེད་པའི་སྐབས་བརྗོད་པར་བྱ་སྟེ་སངས་རྒྱས་ཀྱི་བཀའ་སྡེབ་སྦྱོར་དང་ཚིག་དང་རིམ་པ་ལ་གཞོལ་བ་ཉིད་ཀྱིས་སྦྱར་ཏེ་བཀླག་པར་མི་བྱའོ། །གཞན་ལ་ལེགས་པར་གོ་བར་བྱེད་ནུས་ཤིང་སངས་རྒྱས་ཀྱི་བཀའ་ལ་བརྩོན་པ་ཉིད་མི་གཏོང་ན་ཕྱི་རོལ་པའི་བསྟན་བཅོས་དག་ཀྱང་གཟུང་བར་བྱ་རུང་བའོ། །དེའི་དུས་ནི་ཉི་མའི་སུམ་ཆ་ཙམ་ལ་དང་དེ་ཡང་ལུས་དང་སེམས་བདེ་བ་མ་ཡིན་པའི་ཚེ་ནའོ། །མཚན་མོ་ཡང་སུམ་ཆ་དང་བདེ་བ་མ་ཡིན་པའི་དུས་སུ་གཟུང་དུ་རུང་ངོ་། །གསང་སྔགས་དུག་ལ་སོགས་པ་ལ་ཕན་འདོགས་པར་བྱེད་པ་དག་གཟུང་བར་བྱའོ། །དེ་ལྟ་བུ་ལ་གཞན་དག་སྦྱར་བར་ཡང་ངོ་། །གནོད་པར་བྱེད་པ་ནི་གཟུང་བར་མི་བྱའོ། །གསང་སྔགས་དེ་དག་གིས་ཕྱག་གི་གནས་སུ་དཀོན་མཆོག་གསུམ་བརྗོད་པར་བྱའོ། །ཁྱབ་འཇུག་ལ་སོགས་པ་ལྷ་གཞན་ལ་ནི་ཕྱག་མི་བྱའོ། །མཆོད་པ་མི་བྱའོ། །བཀུར་སྟི་མི་བྱའོ། །དེ་དག་གི་གནས་སུ་ཕྱིན་ན་དེའི་མདུན་ན་མངོན་སུམ་དུ་འགྲེང་སྟེ་སེ་གོལ་གྱི་སྒྲས་དེ་ལ་གོ་བར་བྱས་ནས་གཙུག་ལག་གི་ཚིགས་སུ་བཅད་པ་གདོན་པས་དེ་ལ་ཕན་གདགས་པར་བྱའོ། །བཟོ་རྗེས་སུ་སྒྲུབ་པ་དང་གཞན་ལ་བསླབ་པ་དང་བཟོ་སྤྱོད་དེའི་སྣོད་ཉེ་བར་བཞག་པར་མི་བྱའོ། །གྲི་དང་གཙག་བུ་ལྟ་བུའི་མཚོན་གྱི་ཤུབས་དང་ཁབ་རལ་དང་ཡི་གེའི་རམ་ཕྱིས་ཏེ་སྣག་ཚའི་སྣོད་དག་ནི་མ་གཏོགས་སོ། །ཚངས་པ་མཚུངས་པར་སྤྱོད་པ་མུ་གཅིག་པ་ནི་བསོད་ནམས་ཀྱི་བསམ་པས་དགེ་བའི་གསོ་བ་དང་དཔྱད་ཉེ་བར་བསྒྲུབ་པར་བྱ་སྟེ་གླ་རྔན་གྱིས་ནི་མ་ཡིན་ནོ། །གཞན་ལ་བཀྲུ་སྨན་བཏང་ནས་གཞན་དུ་འགྲོ་བར་མི་བྱའོ། །རྐྱེན་དེ་ལྟ་བུ་དག་བྱུང་ན་ཧ་ཅང་འཁྲུ་བ་ལ་སོགས་པའི་གནས་པའི་གཉེན་པོའི་ཆོ་ག་བསྟན་ཏེའོ། །ཚངས་པ་མཚུངས་པར་སྤྱོད་པ་མཚན་མཐུན་པ་ལ་དབེན་པའི་ཕྱོགས་སུ་འདྲེག་མཁན་གྱིས་ལས་བྱ་བ་ཡང་རྗེས་སུ་གནང་བའོ། །དབེན་པའི་ཕྱོགས་སུ་ཁྲིའུ་ལ་སོགས་པ་ཡན་ལག་ཆག་པ་བཅོས་པ་ཡང་ངོ་། །ཕྲེང་བའི་རིམ་པ་དག་པ་རྒྱུ་བ་ཡང་ངོ་། །དཀོན་མཆོག་མཆོད་པར་གྱུར་པ་སེམས་ཅན་གྱི་གཟུགས་མ་ཡིན་པའི་རི་མོ་བྲི་བ་ཡང་ངོ་། །དེའི་ཕྱིར་འདྲི་བ་ནི་དེ་ཉིད་ཡིན་ནོ། །ད་ནི་ཤི་བའི་སྐབས་དང་གཞག་པའི་སྐབས་སུ་འཇུག་པ་གཞན་ཡིན་པས་དེ་ཇི་ལྟར་བྱ་བའི་ཚུལ་བཤད་པ་ཚངས་པ་མཚུངས་པར་སྤྱོད་པ་ཤི་བའི་ལུས་ལ་མཆོད་པ་བྱའོ། །དེ་བསྲེག་པར་བྱའོ། །དེ་ཡང་གལ་ཏེ་སྲོག་ཆགས་དང་བཅས་པའི་རྨ་མེད་པ་ཉིད་ཡིན་ནའོ། །དེ་ལ་སྲོག་ཆགས་ཡོད་དམ་མེད་སོ་སོར་བརྟགས་པས་ངེས་པར་བྱའོ། །ཡང་ནས་བརྐོ་བའམ་ཆུ་ཀླུང་ལ་བསྐུར་རོ། །སྲོག་ཆགས་དང་བཅས་པས་མི་རུང་ན་ཚང་ཚིང་གི་དབུས་སུ་གཞག་གོ །གློ་གཡས་པས་བསྙལ་ཏེ་མགོ་བྱང་ཕྱོགས་སུ་བསྟན་ནོ། །སྔས་སུ་རྩྭའི་ཆུན་པོ་གཞུག་གོ །རྩ་དག་གམ་ལོ་མ་དག་གིས་གཡོགས་སོ། །ཆོས་མཉན་པ་དང་ཡོན་བཤད་པ་དག་བྱའོ། །རོ་ལ་རེག་པ་དག་གིས་གོས་དང་བཅས་ཏེ་ཁྲུས་བྱའོ། །གཞན་དག་གིས་ནི་རྐང་ལག་བཀྲུའོ། །མཆོད་རྟེན་ལ་ཕྱག་བྱས་ཏེ་གཙུག་ལག་ཁང་དུ་འཇུག་པར་བྱའོ། །མཆོད་རྟེན་ནི་རྣམ་པ་གཉིས་ཏེ། བུམ་པའི་ཕྱོགས་ན་གཙང་ཁང་ཅན་ཉིད་དང་། དེ་མེད་པའི་ཀ་བ་ལྟ་བུ་ཉིད་དོ། །མཆོད་རྟེན་དེ་རབ་ཏུ་བྱུང་བ་རྣམས་ལ་འོས་པ་ཉིད་དོ། །ཅི་ཐམས་ཅད་ཉིད་ལའམ་ཞེ་ན་གལ་ཏེ་རབ་ཏུ་བྱུང་བ་དགེ་བ་ཡིན་ནའོ། །སངས་རྒྱས་རྣམས་ཀྱི་ནི་རྣམ་པ་ཐམས་ཅད་རྫོགས་པ་ཉིད་དོ། །དེ་ཡང་རྣམ་པ་ནི་བང་རིམ་བཞི་དང་འདབ་མ་དང་བུམ་པ་དང་པུ་ཤུ་དང་སྲོག་ཤིང་དང་གདུགས་བཅུ་གསུམ་དང་ཆར་གབ་དག་གོ །རང་སངས་རྒྱས་རྣམས་ཀྱི་ནི་ཆར་གབ་མེད་པའོ། །དེ་ཡང་བསེ་རུ་ལྟ་བུའི་ཕྱིར་གསུངས་པ་ཡིན་གྱི་ཚོགས་ན་སྤྱོད་པ་ནི་དགྲ་བཅོམ་པའི་ཆོ་གའི་རྣམ་པ་ལྟ་བུའི་རིག་པར་བྱའོ། །ཉན་ཐོས་རྣམས་ཀྱི་ནི་རྒྱུན་དུ་ཞུགས་པ་ལ་གདུགས་གཉིས་པ་སོགས་འབྲས་བུའི་ཚད་དག་གིས་དེའི་གདུགས་གཅིག་ལྷག་པའོ། །དཔེར་ན་དགྲ་བཅོམ་པ་ལ་གདུགས་ལྔ་པ་སོགས་སོ། །དེ་དག་ཕྱོགས་གང་དུ་བྱ་ཞེ་ན་དེ་བཞིན་གཤེགས་པའི་ཕྱོགས་ཀྱི་ཡུལ་ཉིད་གང་དུ་དེ་དག་གནས་པར་གྱུར་པའི་ཕྱོགས་དེར་དེའི་འཁོར་དུ་བྱའོ། །མཆོད་རྟེན་གྱི་ཕྱོགས་འདི་ལ་རྒན་རིམས་སུ་མི་བྱ་བར་མི་བྱའོ། །སོ་སོའི་སྐྱེ་བོ་རྣམས་ཀྱི་ནི་དབུ་མེད་པའི་རྣམ་པས་བྱི་བོའོ། །དེ་དག་ནི་དགེ་འདུན་གྱི་ཀུན་དགའ་ར་བའི་ཕྱི་རོལ་དུ་བྱའོ། །འཕགས་པ་ལ་ནི་མཆོད་རྟེན་གྱི་དུས་སྟོན་རིགས་སོ། །ཉན་ཐོས་ཀྱི་མཆོད་རྟེན་ལ་ཕུལ་བ་ནི། ཚངས་པ་མཚུངས་པར་སྤྱོད་པ་རྣམས་དབང་བ་ཉིད་ཡིན་ནོ། །མུ་ཏིག་དག་ནི་དྲི་གཙང་ཁང་གི་ཞལ་ཞལ་དུ་བྱའོ་ཞེས་སྔར་བསྟན་པ་བཞིན་བྱའོ། །བུད་དུང་དག་ནི་སངས་རྒྱས་ལ་དབུལ་ལོ། །མཆོད་རྟེན་ལ་ཕུལ་བ་དེ་ལས་ཞིག་རལ་བཅོས་པའི་ཕྱིར་གཞག་པར་བྱའོ། །མཆོད་པར་རུང་བ་ཉིད་ཀྱང་ངོ་། །དུས་སྟོན་གྱི་མཆོད་པའི་ཕྱིར་དུ་གཞག་པར་བྱའོ་ཞེས་པའི་དོན་ཏོ། །སངས་རྒྱས་ལ་ལྕགས་ལས་བྱས་པའི་མཆོད་རྟེན་བྱ་བ་ནི་ཆོས་དང་མཐུན་ནོ། །དབུ་སྐྲ་དང་སེན་མོའི་མཆོད་རྟེན་གསེར་དང་དངུལ་དང་བཻཌཱུརྱ་དང་ཤེལ་ལས་བྱས་པ་ཡང་ངོ་། །སངས་རྒྱས་ཀྱི་མཆོད་རྟེན་དེ་ལ་མཐུན་པའི་འཁོར་བྱའོ། །དེ་གང་ཞེ་ན་དགའ་ལྡན་གྱི་གནས་ན་བཞུགས་པ་ལ་སོགས་པ་ནས་ཡོངས་སུ་མྱ་ངན་ལས་འདས་པའི་མཐའི་བར་དུ་སྤྱོད་པ་ནི་དེ་ཞེས་བྱའོ། །དཀར་རྩིས་དཀར་པོ་བྱས་སོ། །མར་མེ་འཛིན་པ་སྟེ་ཀོང་བུ་བྱའོ། །ཁོ་ར་ཁོར་ཡུག་ཏུ་ལན་ཀན་གྱིས་བསྐོར་རོ། །སྒོར་རྟ་བབས་བསྒྲེང་བར་བྱའོ། །དྲུང་དུ་རྒྱལ་མཚན་གཟུགས་སོ། །དེ་ནི་རྣམ་པ་བཞིའོ། །སེང་གེའི་རྒྱལ་མཚན་དང་། ཆུ་སྲིན་གྱི་རྒྱལ་མཚན་དང་། ཀླུའི་རྒྱལ་མཚན་དང་། ཁྱུ་མཆོག་གི་རྒྱལ་མཚན་ནོ། །གཙང་ཁང་གི་མུ་ཁྱུད་བྱའོ། །མུ་ཁྱུད་དེར་རྟ་བབས་བསྒྲེང་བར་བྱའོ། །གཙང་ཁང་གི་མུ་ཁྱུད་དེའི་མདུན་རོལ་དུ་སྒོ་ཡབ་སྟེ་སྒོ་ཁང་བྱའོ། །སྒོ་ཡབ་དེ་ལ་ལན་ཀན་གྱིས་བསྐོར་རོ། །ཀ་བ་རྣམས་བཙག་གིས་བསྐུའོ། །རྩིག་པ་དག་རྒྱ་སྐྱེགས་ཀྱིས་བྲིའོ། །དྲིས་དབང་བསྒྱུར་བ་དག་དབུལ་ལོ། །འདི་དག་ཐམས་ཅད་ཆོས་དང་མཐུན་པའོ། །འབྲུ་མར་དང་བ་བླ་དང་ཙན་དན་དང་གུར་གུམ་གྱིས་ཆག་ཆག་དག་ཀྱང་འབུལ་བ་ནི་ཆོས་དང་མཐུན་པས་རུང་ངོ་། །མཆོད་རྟེན་ལ་གོས་ལ་སོགས་པ་འབུལ་བའི་ཕྱིར་གཟེར་བུ་མི་གདབ་བོ། །མཆོད་རྟེན་རྩིག་པའི་ཚེ་ཕྲེང་བ་ལ་སོགས་པ་གདགས་པའི་ཕྱིར་ཟུང་དག་གཞུག་གོ །དེ་གཞུག་པའི་ཕྱིར་མི་དབུག་གོ །སྟེང་དུ་མར་མེ་མི་གཟུགས་སོ། །མཆོད་པར་བྱ་བའི་ཕྱིར་ཁྱིམ་པ་དག་མཆོད་རྟེན་ལ་འཛེག་དུ་གཞུག་གོ །ཁྱིམ་པ་མེད་ན་དགེ་ཚུལ་དག་དྲི་བཟང་གི་ཆུས་རྐང་པ་བཀྲུས་ཏེའོ། །གལ་ཏེ་བཀྲུ་བ་དེ་མ་བྱས་ན་དྲི་དག་གིས་དྲིལ་ཕྱིས་བྱས་ཏེའམ་གོས་ཀྱིས་དཀྲིས་ཏེ་སྟོན་པའི་འདུ་ཤེས་མངོན་དུ་གཞག་ནས་དགོས་པའི་དོན་གྱི་བརྣབ་སེམས་ཀྱི་དྲན་པ་དག་གིས་སོ། །དགེ་ཚུལ་དེ་དག་ཀྱང་མེད་ན་དགེ་སློང་དག་གིས་དེ་བཞིན་དུའོ། །འཛེག་པ་དེའི་ཆེད་དུ་ཐག་པ་གདགས་སོ། །མཆོད་རྟེན་ལ་རིན་པོ་ཆེ་ལས་བྱས་པའི་ཕྲེང་བ་དབུལ་ལོ། །ཆར་ལ་སོགས་པའི་འཇིག་པར་བྱེད་པ་བཟློག་པའི་ཕྱིར་ངོས་རྣམས་སྐྱོང་བའི་སྦུབས་གཡོགས་ཀྱིས་དང་སྟེང་ནས་ཀྱང་གཡོགས་སོ། །མུན་མི་གནག་པར་བྱ་བའི་ཕྱིར་སྦུབས་གཡོགས་དེ་ལ་སྒོ་གདོད་དོ། །སངས་རྒྱས་ཀྱི་སྐུ་གཟུགས་བྱ་བ་ཡང་ཆོས་དང་མཐུན་པའོ། །དེ་ལ་དུས་སྟོན་བྱའོ། །དཔྱིད་ཐ་ཆུང་ས་གའི་ཡར་ངོའི་ཚེས་འདུན་ལ་སྐུ་བལྟམས་པ་དང་དེ་ནས་ལོ་ལྔ་ལྡན་གཙུག་ཕུད་དང་དགུང་ལོ་ཉེར་དགུ་ལོན་པ་ན་དབུ་སྐྲ་བྲེག་པ་དང་དཔྱིད་ཐ་ཆུང་ས་ག་ཟླ་བའི་ཡར་ངོའི་ཚེས་བཅོ་ལྔ་ལ་བྱང་ཆུབ་པའི་དུས་སྟོན་དག་ཀྱང་ངོ་། །སྐུ་གཟུགས་དེ་གྲོང་ཁྱེར་དུ་གཤེགས་པར་བྱའོ། །འདི་ལ་དགེ་སློང་གིས་བསྐུར་དུ་རུང་ངོ་། །བསྐུར་བ་དེ་ནི་གསར་བུ་ལ་འབབ་བོ། །དགེ་སློང་ལ་སོགས་པའི་སྡེ་པ་ལྔ་པོ་དག་གིས་ཞབས་འབྲིང་བྱའོ། །མཆོད་ཡོན་དུ་བྱ་བ་ནི་རྒན་པོ་དག་གིས་གཟུང་ངོ་། །སངས་རྒྱས་ཀྱི་སྐུ་གཟུགས་གྲོང་ཁྱེར་དུ་གཤེགས་པ་དེ་ལ་རོལ་མོ་བྱེད་པ་དག་གིས་རོལ་མོ་བྱ་བ་དང་ལྷའི་གཟུགས་ཀྱིས་མེ་ཏོག་འཐོར་བ་སོགས་བཀུར་སྟི་ཆེན་པོ་གཞན་ཡང་བཟང་ངོ་། །རོལ་མོ་བྱེད་དུ་གཞུག་པའི་ཕྱིར་གྱི་མི་དག་སྟོན་པ་ལ་མཆོད་པ་དག་གྱིས་ཤིག་ཅེས་བརྗོད་པ་ལ་ཁ་ན་མ་ཐོ་བ་མེད་དོ། །དེ་ཡང་ལམ་པོ་ཆེ་དང་སྲང་དང་བཞི་མདོ་དང་སུམ་མདོ་དག་ཏུ་སང་ངམ་གནང་འབྱུང་བར་འགྱུར་བ་ཉིད་ནི་ཡི་གེར་བྲིས་པས་བསྒྲག་པར་བྱའོ། །ཇི་ལྟར་ཡི་གེ་བྲི་བར་བྱ་ཞེ་ན་དེ་ལྟར་སངས་རྒྱས་གཤེགས་པར་འགྱུར་རོ་ཞེས་གྲོག་ལ་སོགས་པ་ལ་བྲིས་པ་གླང་པོ་ཆེའི་བཤུལ་སྟེང་དུ་གདུགས་དང་རྒྱལ་མཚན་དང་བ་དན་ལ་སོགས་པས་ཡོངས་སུ་བསྐོར་བའོ། །འཛམ་བུའི་གྲིབ་མ་ལ་བཞུགས་པའི་བྱང་ཆུབ་སེམས་དཔའི་སྐུ་གཟུགས་བྱ་བ་ཡང་ཆོས་དང་ལྡན་ནོ། །དེ་ལ་རྒྱལ་མཚན་དག་གིས་བསྐོར་རོ། །ལན་ཀན་གྱིས་བསྐོར་རོ། །ལྕགས་ཀྱི་ཀ་བ་དག་གིས་ཀྱང་ངོ་། །ཀ་བ་དེ་དག་ལ་བ་དན་དག་གདགས་སོ། །དེའི་རྗེས་སུ་འགྲོ་བ་མཐུན་པའི་འཁོར་བྱའོ། །བུད་མེད་ལ་འོས་པ་ཡིན་པས་རྐང་རྒྱན་དང་རྣ་རྒྱན་གཉིས་མ་གཏོགས་པའི་རྒྱན་སྣ་ཚོགས་པ་ཡང་གདགས་སོ། །སྤོས་ཀྱི་ལུས་སྦྱིན་པ་སྟེ་བྱུག་པར་བྱའོ། །ཁྱོགས་ཀྱིས་བསྐུར་རོ། །ཡང་ན་ཤིང་རྟས་ཀྱང་ངོ་། །ཤིང་རྟ་དེ་ལ་གདུགས་དང་རྒྱལ་མཚན་དང་བ་དན་དག་བསྒྲེང་ངོ་། །བྱང་ཆུབ་སེམས་དཔའི་སྐུ་གཟུགས་ཀྱི་དབུ་ལ་མེ་ཏོག་རྣ་རྒྱན་ཏེ་བོར་གདགས་སོ། །མཆོད་ཡོན་དང་ཞབས་ལ་གསོལ་བ་དག་ཀྱང་དབུལ་བ་ཆོས་དང་མཐུན་པས་རུང་ངོ་། །དད་རྫས་དེ་གནས་པ་དང་གཞོན་ནུ་དང་རྒན་པོ་དག་གིས་བླང་ངོ་། །དད་རྫས་དེ་གནས་བརྟན་རྣམས་ཀྱིས་བསྲུང་ངོ་། །མེ་ཏོག་དང་གོས་ལ་སོགས་པ་དག་གཏོར་བ་ས་ལ་མི་འབབ་པར་བྱ་བའི་ཕྱིར་ལམ་པོ་ཆེར་ཕྲེང་བའི་ཟ་མ་ཏོག་བྱའོ། །ཕྲེང་བའི་ཟ་མ་ཏོག་ཏུ་དྲིའི་ཟ་མ་ཏོག་གཞུག་གོ །ཕྲེང་བ་གདགས་སོ། །མཆོད་པ་རྫོགས་ཤིང་རོལ་མོ་བརྟུལ་བ་དག་ན་སྐྱེ་བོའི་ཚོགས་ཕྱིར་དོང་བའི་ཚེ་རྒྱན་བརྟུལ་ལོ། །དེ་ནམ་ཞིག་ཡིན་ཞེ་ན། མཚན་མོའོ། །རབ་ཏུ་བྱུང་བའི་གནས་སུ་ཁང་པའི་དུས་སྟོན་བྱ་བ་ཆོས་དང་མཐུན་ནོ། །ད་ནི་འདུལ་བ་མདོར་བསྡུས་ནས་བརྗོད་པར་བྱ་སྟེ། མི་རུང་བ་དང་མཐུན་ལ་རུང་བ་དང་། འགལ་བ་ནི་རུང་བ་མ་ཡིན་པར་བསྡུའོ། །ཕྱི་མ་རུང་བ་དང་མཐུན་ལ་སྔ་མ་མི་རུང་བ་དང་འགལ་བ་ནི་རུང་བར་བྱའོ། །གནས་མལ་གྱི་གཞི་ཕྲན་ཚེགས་ལ་སོགས་པའི་སྐབས་སོ། །གནས་མལ་གྱི་གཞི་རྫོགས་སོ།། །།འདུལ་བའི་མདོ་རྫོགས་སོ།། །།གང་གི་དབང་དུ་བྱས་ཞེ་ན། འདུལ་བའི་མདོ་ཞེས་བྱ་བ་ངེས་པར་འབྱུང་བའི་ཚུལ་ཁྲིམས་ཀྱི་དབང་དུ་བྱས་པ། ཅི་ཞིག་བསྡུས་པ་ཡིན་ཞེ་ན། འདུལ་བ་རྒྱ་མཚོའི་སྙིང་པོ་མདོར་བསྡུས་པ། ཅིའི་མཛོད་དུ་གྱུར་པ་ཞིག་ཡིན་ཞེ་ན་ལྷག་པའི་ཚུལ་ཁྲིམས་ཀྱི་བསླབ་པ་མཐའ་དག་གི་མཛོད་དུ་གྱུར་པ། དམ་ཆོས་འདུལ་བའི་སྡེ་སྣོད་ཐམས་ཅད་ཀྱི་མ་ལྟ་བུའི་ལེགས་བཤད་འདི་ནི། མཛད་པ་པོ་འཕགས་པ་གཞི་ཐམས་ཅད་ཡོད་པར་སྨྲ་བའི་འདུལ་བ་འཛིན་པ་ཆེན་པོ། རིགས་ཀྱི་ཡོན་ཏན་བྲམ་ཟེའི་སློབ་དཔོན་བཙུན་པའི་ཡོན་ཏན་བཙུན་པ་ཡོན་ཏན་འོད་མཁས་པའི་ཡོན་ཏན་བདག་དང་གཞན་གྱི་གྲུབ་པའི་མཐའ་རྒྱ་མཚོའི་ཕ་རོལ་དུ་སོན་པ། བཟང་པོའི་ཡོན་ཏན་བདེ་བར་གཤེགས་པའི་ཆོས་འདུལ་བ་བདུད་རྩིའི་ཉིང་ཁུས་ཤེས་རབ་ཀྱི་དབང་པོ་རྒྱས་པ། བསླབ་པ་ལ་གུས་པའི་ཡོན་ཏན་བདེ་བར་གཤེགས་པའི་བཀའ་དམ་པ་ནན་ཏན་སྙིང་པོར་བསྒྲུབས་པས། གསུང་རབ་ཀྱི་ཡོན་ཏན་སྡེ་པ་བཅོ་བརྒྱད་པོ་ཐམས་ཅད་ཀྱི་སྡེ་སྣོད་མཐའ་དག་གི་གཙོ་བོར་གྱུར་པ་འཕགས་པ་གཞི་ཐམས་ཅད་ཡོད་པར་སྨྲ་བའི་འདུལ་བ་ཀུན་ལས་བཏུས་པ་ཡིན་ནོ། །སྦྱིན་བདག་གི་ཆེ་བ་དབང་ཕྱུག་དམ་པའི་མངའ་བདག་དཔལ་ལྷ་བཙན་པོའི་སྟེ་ཁྲི་སྲོང་ལྟེ་བཙན་གྱི་བཀའ་ལུང་གིས་སྒྱུར་བ་པོའི་ཆེ་བ་ནི་འཕགས་པ་གཞི་ཐམས་ཅད་ཡོད་པར་སྨྲ་བའི་འདུལ་བ་འཛིན་པ། ཁ་ཆེའི་བྱེ་བྲག་ཏུ་སྨྲ་བའི་སློབ་དཔོན་ཛི་ན་མི་ཏྲ་སྟེ་རྒྱལ་བའི་བཤེས་གཉེན་དང་། ཞུ་ཆེན་གྱི་ལོ་ཙྭ་བ་ཅོག་རོ་བནྡེ་ཀླུའི་རྒྱལ་མཚན་གྱིས་སྔ་འགྱུར་གྱི་དུས་སུ་བོད་སྐད་དུ་བསྒྱུར་ཞིང་ཞུས་ཏེ་འཆད་ཉན་གྱིས་གཏན་ལ་ཕབ་པ། །གཞུང་ཚད་ནི་འདི་ལ་ཤོ་ལོ་ཀ་ཉིས་སྟོང་བདུན་བརྒྱ་ཡོད་དོ། །བམ་པོ་དགུར་བྱས་སོ།། །།མཆན་འདི་ནི་སངས་རྒྱས་ཀྱི་བསྟན་པ་དང་། སྟོན་པའི་རྒྱལ་ཚབས་གཉིས་ཀ་དམ་ཆོས་འདུལ་བའི་སྡེ་སྣོད་དུ་ཡིད་ཆེས་ཤིང་། ཚེ་རབས་ཐམས་ཅད་དུ་ལེགས་བཤད་འདི་འདྲ་ལ་ཐོས་སམ་གྱི་གོམས་པ་ལྷུར་ལེན་པའི་ཕྱིར་དང་། གསུང་རབ་དྲི་མ་མེད་པ་འདི་ལྟ་བུའི་མིང་ཙམ་རེ་འཇིག་རྟེན་ན་གནས་ཚེ་འཛམ་གླིང་འདིར་སྐྱེས་པའང་བསྐལ་པ་བཟང་པོ་སྙམ་དུ་བསམས་ནས། བསྟན་པའི་སྲོག་ཤིང་མཁས་པའི་ཡོན་ཏན་འོད་དེ་ཉིད་ཀྱིས་མཛད་པའི་འགྲེལ་པ་རང་གི་རྣམ་བཤད་ལ་གཞི་བྱས། དེ་དང་མི་མཐུན་པའི་ཆ་རྣམས་ནི་འཕགས་ཡུལ་གྱི་འདུལ་ཊིཀ་གཞན་ན་ཞལ་གསལ་བ་རེ་ཡོད་ཀྱང་བཏང་སྙོམས་སུ་བཞག །བརྗོད་བྱ་མི་འགལ་བ་རྣམས་ཆོས་བཤེས་དང་བི་མ་ལ་སོགས་ཀྱི་ལེགས་བཤད་ལས་ཀྱང་བསྣན་ཏེ་མདོ་ཁམས་ཀྱི་འདུལ་བ་འཛིན་པ་རྒྱལ་སྲས་གཞན་ཕན་མཐའ་ཡས་ཀྱི་དབོན་པོ་མཁས་པ་ཨོ་རྒྱན་བསྟན་འཛིན་ནོར་བུའི་ཞབས་རྡུལ་སྤྱི་བོས་ལེན་པའི་བཙུན་པ་གཞན་ཕན་པས་ལྷུན་གྲུབ་བདེ་ཆེན་གླིང་གི་བས་མཐའ་རུ་སྦྱར་བ་དགེ་ལེགས་ཀྱི་སྣང་བ་ཡར་ངོའི་ཟླ་བ་ལྟར་འཕེལ་བའི་རྒྱུར་གྱུར་ཅིག། །། མངྒ་ལམ།། །།